Rådets konklusioner

af 1. marts 2002

om standardisering

(2002/C 66/01)

RÅDET FOR DEN EUROPÆISKE UNION,

som minder om sin resolution af 28. oktober 1999 om standardiseringens rolle i Europa(1);

som bifalder Kommissionens interimsberetning(2) om gennemførelsen af resolutionen samt de fremskridt, der kommer til udtryk heri;

som på ny bekræfter den vigtige rolle, standardiseringen spiller for det indre marked, og standardiseringens voksende bidrag til forskellige politikker og aktioner, som f.eks. nye styreformer i EU, e-Europa, strategi for bæredygtig udvikling og global handel,

VEDTAGER FØLGENDE KONKLUSIONER:

For så vidt angår standardiseringsprincipperne og den europæiske standardiserings evne til at modsvare markedets behov:

Rådet

noterer sig de fremskridt, der er gjort i europæiske standardiseringsorganer med hensyn til diversificering af deres produktudbud;

tilskynder imidlertid de europæiske standardiseringsorganer til at arbejde videre med et gradueret system af standardiseringsprodukter, der relaterer dem til markedets behov og tilvejebringer oplysninger, således at der tiltrækkes nye kunder, og som analyserer, hvorledes andre produkter end formelle standarder kan omdannes til formelle standarder, når det er relevant;

gentager sin anmodning til Kommissionen om på grundlag af de fremskridt, der er gjort, at fortsætte overvejelserne om, hvorledes der kan udvikles EF-principrammer for anvendelse inden for EF-politikkerne af specifikationer, der ikke har status af formelle standarder, og som tager hensyn til, hvorledes specifikke produkters egenskaber gør disse produkter egnede til visse politikformål og uegnede til andre;

bekræfter på ny hensigtsmæssigheden af harmoniserede standarder på de områder, der for øjeblikket er omfattet af den nye metode;

udtrykker tilfredshed med, at Kommissionen vil udarbejde et papir om standardisering og miljø-beskyttelse.

For så vidt angår de offentlige myndigheders rolle:

Rådet

gentager behovet for, at offentlige myndigheder anerkender standardiseringens strategiske betydning, især ved at opretholde en stabil og gennemsigtig retlig, politisk og finansiel ramme, som standardiseringen kan udvikle sig inden for, og for, at nationale standardiseringsorganer fortsat støtter den europæiske standardiseringsinfrastrukturs virke og opfyldelsen af fælles europæiske mål;

noterer sig med tilfredshed, at Fællesskabet er begyndt at anvende principperne i den nye metode på nye områder, og at Kommissionen har iværksat en revision af visse aspekter af den nye metode; det tilskynder ligeledes Kommissionen til at udforske den nye metodes potentiale yderligere både inden for Fællesskabet og på internationalt plan og systematisk at pege på både muligheder og eventuelle begrænsninger, der skal fokuseres på.

For så vidt angår det europæiske standardiseringssytems effektivitet:

Rådet

bifalder de europæiske standardiseringsorganers initiativer med henblik på at øge effektiviteten specielt med hensyn til at mindske den tid, det tager at udarbejde standarder, og udbeder sig en analyse af, hvad de initiativer, der er taget, har ført til, og opfordrer dem til at udveksle den bedste praksis;

hilser de første harmoniserede standarder for byggevarer velkommen og anmoder de europæiske standardiseringsorganer og alle interesserede parter om nøje at følge de fremskridt, der gøres i standardiseringsarbejdet til støtte for EU-lovgivningen med sigte på at fuldføre harmoniseringsprogrammet;

opfordrer Kommissionen til at afslutte undersøgelsen af standardiseringsmandaterne for at sikre en bedre forberedelse og overvågning af relevant standardiseringsarbejde og til at forelægge Rådet resultaterne af den undersøgelse, Kommissionen har iværksat af standardiseringens samlede indvirkning, samt resultaterne af andre relevante undersøgelser;

understreger den betydning, det tillægger, at alle relevante berørte parter kan deltage effektivt i standardisering, anmoder om, at nationale standardiseringsorganer sikrer, at sådanne parter inddrages i processen på nationalt plan, og opfordrer de europæiske standardiseringsorganer til at fremme udveksling af oplysninger med de relevante berørte parter på europæisk plan.

For så vidt angår finansieringen af et levedygtigt europæisk standardiseringssystem:

Rådet

noterer sig de undersøgelser, som nogle af de europæiske standardiseringsorganer har foretaget, og efterlyser forslag til, hvordan man kan tage fremtidige udfordringer op, herunder en analyse af, hvordan standardiseringsprodukter og -tjenesteydelser kan opfylde industriens behov;

finder imidlertid, at levedygtigheden af det samlede standardiseringssystem i Europa fortsat langtfra er sikker i lyset af de hurtigt skiftende europæiske og internationale forhold og ændringer i de traditionelle indtægtskilder;

gentager derfor sin anmodning til de nationale og europæiske standardiseringsorganer og offentlige myndigheder om at undersøge, hvordan denne levedygtighed bedre kan sikres;

opfordrer medlemsstaterne til hele tiden at overveje de midler, der enten direkte eller via støtte til national standardisering afsættes til europæisk standardisering;

opfordrer Kommissionen til at analysere costbenefit-forholdet i Fællesskabets finansielle støtte til europæisk standardisering samt spørgsmålet om, hvordan denne støtte bedre kan målrettes for at bidrage til en stabil finansiering af de europæiske standardiseringsorganer.

For så vidt angår udvidelsen af EU og standardiseringens internationale dimension:

Rådet

noterer sig med tilfredshed de fremskridt, som kandidatlandene og deres nationale standardiseringsorganer har gjort i bestræbelserne på at blive fuldgyldige medlemmer af det europæiske standardiseringssystem, og opfordrer medlemsstaterne til at supplere Fællesskabets tekniske bistand på dette område samt til at udveksle oplysninger om nationale støtteordninger med dette formål;

ser med tilfredshed på resultaterne af anden gennemgang af WTO-TBT-aftalen, der gennemgås hvert tredje år, især hvad angår principperne for udarbejdelse af internationale standarder, der skal anvendes i henhold til aftalen, understreger betydningen af teknisk bistand bl.a. for at sikre, at aftalen gennemføres effektivt af alle WTO-medlemsstaterne til at udveksle oplysninger om nationale støtteordninger med Kommissionen og Fællesskabets handelspartnere;

ser positivt på arbejdsdokumentet fra Kommissionens tjenestegrene om europæiske politiske principper for international standardisering(3), og opfordrer andre interesserede parter fra især medlemsstaterne, EFTA og kandidatlandene til at anvende dette dokument som rettesnor for deres respektive arbejde, idet det erindrer om det langvarige samarbejde og de fælles standardiseringspolitiske målsætninger med EFTA-staterne;

opfordrer Kommissionen og medlemsstaterne til fortsat at fremme standardegnede lovgivningsmodeller sammen med Fællesskabets handelspartnere, således som de er udviklet af ECE, og til fortsat at støtte tredjelandes og andre regioners, som f.eks. Euro-Middelhavsområdets, Samfundet af Uafhængige Staters, Mercosur- og Asienområdets, iværksættelse af passende foranstaltninger.

For så vidt angår de igangværende foranstaltninger, som Kommissionen, de europæiske standardiseringsorganer, disses medlemmer og medlemsstaterne træffer:

Rådet

anmoder Kommissionen om inden juni 2003 at fremlægge endnu en beretning om de foranstaltninger, der er truffet i henhold til Rådets resolution af 28. oktober 1999;

vil vedvarende følge udviklingen i spørgsmålet om standardisering og tage det op til fornyet overvejelse.

(1) EFT C 141 af 19.5.2000, s. 1.

(2) KOM(2001) 527 endelig - 12172/01 MI 139 ECO 255 + COR 1.

(3) SEK(2001) 1296 - 11876/01 MI 131 ECO 239.